钦定古今图书集成/明伦汇编/氏族典/第058卷 > 徐文
## 钦定古今图书集成/明伦汇编/氏族典/第058卷 > 徐文

按《金史徐文传》，“文字彦武，莱州掖县人，徙胶水。少时
贩盐为业，往来濒海数州。宋季盗起，募战士为密州
板桥左十将，勇力过人，挥巨刀重五十斤，人呼为‘徐
大刀’。”后隶王龙图麾下，补进武校尉，破群贼，转承信
郎。康王渡江，召文为枢密院准备将，以功迁淮东、浙
西沿海水军都统制。诸将忌其材勇，文乃率战舰数
十艘，泛海归于齐，齐以为海、密二州、沧海都招捉使，
兼水军统制，迁海道副都统兼海道总管。齐国废，元
帅府承制，以文为南京步军都虞候、权马步军都指
挥使。天眷元年，以本职兼水军统制。朝廷以河南与
宋，除文山东路兵马钤辖。宗弼复取河南，文充行军
万户，超换武义将军、知济州。在职七年，移知泰安军。
海陵即位，累迁中都兵马都指挥使，改濬州防御使。
未几，海陵谋伐宋，改行都水监，迁定海军节度使。大
定二年，致仕，以覃恩迁龙虎卫上将军，卒于家。

===元===